Þingræður haldnar á Alþingi Íslendinga



Herra forseti. Þetta frv. til l., sem hér er á þskj. 725, er hingað komið frá Nd. Aðalefni þess, má segja, að sé að styrkja yfirstjórn öryggismálanna á tilteknum vinnustöðum, og er það sett til styrktar þeirri löggjöf, sem þegar er í gildi um þau atriði, og enn fremur til þess að treysta ýmis atriði í þeirri löggjöf, sem eiga að vera til í reglugerðum, en hafa ýmist ekki verið sett í reglugerð eða ekki verið framkvæmd sem skyldi. - Það er sem sagt ætlunin að leggja frekari áherzlu á en gert hefur verið að fá þessi atriði fram, sem áttu að koma í reglugerð, en hafa ekki komið, og svo einnig að styrkja yfirstjórn þessara mála með því að setja upp sérstakt öryggisráð til að styrkja þá yfirstjórn þessara mála, sem núna er í höndum öryggismálastjóra. Það má að vísu deila um það, ef sett er öryggisráð yfir þær vinnustöðvar, sem hér eru tilteknar, aðallega verksmiðjuiðnaðinn, hvort það ætti að ná eitthvað víðar. En þar sem hér er um nýjung að ræða, má líta á það sem tilraun að skipa þetta öryggisráð á þann veg, sem hér er lagt til, þ.e.a.s. með fulltrúum frá Alþýðusambandi Íslands og iðnsveinaráði Alþýðusambands Íslands annars vegar og hins vegar frá Félagi ísl. iðnrekenda og Vinnuveitendasambandi Íslands, þar sem ráðh. skipar oddamann. Það eru ríkar ástæður til að halda, að í samvinnu milli fulltrúa þessara tveggja aðila, vinnuseljenda og vinnukaupenda, séu meiri líkur til þess, að hægt sé að koma með góðri samvinnu og samkomulagi þessum málum í viðunandi horf og betra horf en þau eru í nú, og ef sú verður reynslan, þegar þar að kemur, ef þetta frv. verður gert að lögum, þá mætti auðveldlega færa þessa skipun mála á viðari vettvang. Ég skal ekki hafa þessa framsöguræðu hér mjög langa. Ég tel sem sagt, að þetta tvennt sé aðalefni frv., að fá inn í lög nokkur atriði, sem gert var ráð fyrir að yrðu sett í reglugerð, en hefur ekki verið gert, og annars vegar að gera hér nýja tilhögun í tilraunaskyni um að láta fulltrúa vinnuveitenda annars vegar og launþega - verkamanna - hins vegar bera ábyrgð á því, að öryggismál séu í lagi á vinnustöðum. Þegar málið var tekið til meðferðar í gærmorgun í iðnn. hv. deildar, náðist ekki um það fullt samkomulag. Nál. meiri hl. er hér komið fram, en hv. þm. Barð. (GíslJ) var ekki sammála meiri hl. í þessu, og eins og fram hefur komið hér, var ætlunin að skila séráliti, sem hefur því miður ekki unnizt tími til vegna naums tíma að koma fram.



Herra forseti. Þó að ég sé með lagafrv., sem hér er um ræða, eins og það liggur fyrir, og hafi skrifað undir nál., þá vil ég leyfa mér að vekja athygli á því, að hér er um að ræða nýja meðferð mála á þingi. Ég minnist þess ekki þessi ár, sem ég hef átt þar sæti, að það hafi verið afgr. frá þinginu lög, sem hafa verið í nefnd, nema það hafi komið nál. frá báðum aðilum, hafi nefnd klofnað. Hér fær maður einungis að sjá aðra hlið málsins. Maður veit ekkert, hvað minni hl. leggur til málanna að neinu leyti, og þetta er mjög óvenjuleg málsmeðferð.

Vita nefndarmenn það ekki einu sinni sinni?

Nefndarmenn, jú. Ég tala hér sem þingmaður, en ekki fyrir nefndina. - Ég er þess vegna ákaflega efinn í, að það eigi að gefa þetta fordæmi, að afgreiða lög frá Alþ. án þess að heyra álit minni og meiri hl., þegar n. er klofin, og ég vil leyfa mér að vekja athygli á því. Ég tel það nokkuð hættulegt fordæmi og sýna nokkra tilhneigingu til einræðis.

Forseti (GíslJ): Út af ummælum hv. 1. þm. N-M. vil ég geta þess, að ég á sæti í n. og gat ekki fylgt meiri hl. og skýrði þá frá því, að það gæfist ekki tími til hvorki að gefa nái. út né ræða svo umfangsmikið mál hér á síðustu stundu. Ef það er ósk hv. meðmn., að málinu sé frestað, þá skal ég verða við þeirri ósk, en ég mun ekki beita forsetavaldi til þess að stöðva málið vegna þess, að ég hef sjálfur klofið n.



Herra forseti. Ég vildi aðeins leyfa mér að vekja athygli á því, að þetta er næstsíðasti dagur þingsins og fyrir liggur, að því er mér virðist mega ætla, greinilegur þingvilji um afgreiðslu þessa máls nú á þessu þingi. Ef sú regla væri tekin upp, sem hv. 1. þm. N-M. virðist vilja halda sér að, að afgreiða ekki mál, þegar minni hl. hefur ekki gefið út nál. af einum ástæðum eða öðrum, þá er svo að segja hverju máli stefnt í voða, því að minni hl. getur alltaf, hversu lítill sem hann er, notað þá aðstöðu til þess að tefja afgreiðslu mála með því að skila ekki nál. og þar með komið í veg fyrir, ef þessari reglu er fylgt, að mál, sem þingvilji er fyrir, nái afgreiðslu. Ég leyfi mér því að treysta réttdæmi hæstv. forseta í þessu og hann fresti ekki málinu, heldur láti það ganga sinn gang, þar sem svo áliðið er þings sem nú er orðið og ætla má, að eindreginn þingvilji sé fyrir afgreiðslu málsins.

Forseti (GíslJ): Eins og ég tók fram áðan, mun ég ekki beita forsetavaldi til þess að stöðva málið. Ég tel ekki, að það sé hægt að ásaka n. fyrir að hafa haldið málinu hjá sér. Hún fékk það aðeins einn dag til meðferðar, tók það strax og hélt fund um málið og eins og ég tjáði áðan, gafst enginn tími til þess að gefa út nál. og því síður til þess að ræða slíkt ágreiningsmál. Ég hef því tekið þann kostinn að stöðva ekki málið. Það liggur fyrir hv. deild, hvort hún vill samþykkja málið eða ekki.